**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i:** Børnehuset Uglebo  Uanmeldt tilsyn: 10. august 2023  Anmeldt tilsyn: 12. september 2023  Deadline for handleplan: 18. oktober 2023 |
| **Pædagogisk tilsynsførende:** Christina Welsien |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i det enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelse samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis:**  **Forord:**  Som tilsynsførende konsulent bliver jeg i hele huset mødt af et smilende og imødekommende personale samt nogle nysgerrige børn.  I løbet af tilsynet bevæger jeg mig rundt i hele huset, i alle grupperne og på legepladsen.  I vuggestuegruppen er kontakten mellem børn og voksne varm og empatisk. Der bliver talt roligt og afdæmpet til børnene, og børnene får trøst og bliver mødt i deres behov og følelser. Personalet ser det enkelte barns intentioner og italesætter dette helt naturligt ind i et børnefællesskab.  Børn og voksne er fordelt i mindre grupper med forskellige aktiviteter og børnene færdes frit mellem disse.  Børnehaven er på dagen præget af noget sygdom og sommerferie, og derfor er der kun en pædagog tilstede samt to PAU, en medhjælper og to vikarer. Pædagogen samt en medhjælper skulle med en gruppe af børnehavebørnene på tur, og resten af børnegruppen samt personalet blev i huset for at holde samling og lave bålmad.  Som tilsynsførende bliver jeg i huset og deltager i børnehavens formiddagssamling, som på tilsynsdagen var præget af mange irettesættelser alá ”du skal sidde i cirklen med os ellers må du gå ud og holde pause med en voksen”, ”du skal sidde med fødderne ovenpå tæppet ikke under”, ”du skal være stille og høre efter”, ”du skal række hånden op, hvis du vil sige noget”, ”hvis du vil have noget at spise skal du sidde sammen med os” osv. Irettesættelser som disse er tegn på, at personalet kommer på bagkant i samspillet med børnene, samt at en aktivitet som samling kun er meningsfuld for børnene, hvis personalet er forberedt i forhold til indhold og giver børnene mulighed for at være aktive samt værdifulde deltagere i et fællesskab.  Ligeledes sås flere eksempler på, at personalet afleder børnene fra deres følelser og oplevelser i stedet for at sætte ord på barnets faktiske følelser, bekræfte oplevelserne og kommunikere med barnet ansigt-til-ansigt.  Tilsynsførende konsulent kunne iagttage store variationer i børnenes sproglige kompetencer, og for at alle børn tilgodeses, anbefales personalet i langt højere grad at benytte visualiseringseffekter i aktiviteter som for eksempel samling, i vokseninitieret lege samt når der synges eller gives beskeder til mange børn på en gang.  Specialgruppen ”Den grønne gren” har base i to små grupperum, men på trods af meget lidt plads er der tænkt mange aktivitetsmuligheder ind, og hver en ledig krog udnyttes til fordel for børnene. Alle fire pædagoger er orienteret mod børnene, som tilbydes forskellige aktiviteter eller samvær med en voksen. Børnene i specialgruppen er udfordret på forskellig vis, og de små grupperum gør, at de ofte generes af hinandens adfærd. Det anbefales, at der arbejdes på at flytte børnene til større rum for eksempel hen i de nuværende personale- og møderum eller kontor.  Uglebos legeplads er virkelig dejlig og stor med grønne arealer, bakker, bålsted, hytte, boldbane, træer og buske til at skule sig i. Der er et nyt legemiljø, som indeholder mange gode fysiske udfordringer for børnene. Ligeledes har både vuggestuen og specialgruppen hver deres afskærmet legeareal.  **Konklusion:**  På det pædagogiske tilsyn observeres generelt et personale, der er lydhør og imødekommende i deres samspil med børnene. Dog viser tilsynet vigtigheden af, at der er uddannet pædagoger på alle stuer især i forhold til det kvalitative samspil mellem børn og voksne.  Der ses flere eksempler på smil og engagerede samspil blandt børn og voksne. Børnene bliver trøstet, og de får generelt hjælp til deres samspil med hinanden. Uglebo kan dog med fordel drøfte, hvordan man som voksen kan lade sig inspirere af børnenes perspektiv i form af interesser, bidrag og udspil, således at disse får betydning for fællesskabet.  Uglebo har et kvalitativt godt og bredt udbud af legetøj, men der er generelt brug for oprydning samt etablering af tydeligere lege- og læringsmiljøer, så børnene lettere kan aflæse, hvilke typer af lege og aktiviteter, rummene inviterer til.  Hos de ældste vuggestuebørn og i børnehaven kunne der ligeledes med fordel reflekteres over:   * Hvordan vi som voksne kan understøtte børns leg, således at børnene får hjælp til at finde ind i gode, inspirerende og fordybende lege? * Hvordan I vil bruge rummet som 3. pædagog? * Hvilke lege- og læringsmiljøer der skal etableres, så de afspejler børnenes interesser og behov? * Hvordan Uglebo kan gøre brug af visualisering som en hjælp til leg og læring?   Ligeledes anbefales det at gennemgå det, der er hængt op væggene rundt omkring i hele institutionen. Som udefrakommende er det svært at se sammenhængen mellem det, der hænger på væggene og det, der foregår i institutionen.  Generelt har børnene indflydelse på deres hverdagsliv i Uglebo. Børnene går til og fra lege og aktiviteter efter lyst og interesse.  Ingen bekymring: X  Bekymring:  Alvorlig bekymring: |
| **KIDS-temaer:**  **Leg og aktivitet**  KIDS viser, at personalet imødekommer børnene men udvider og følger ikke altid børnenes engagement og initiativer. Ligeledes ses der væsentlige forskelle på, hvad børnene har af lege- og læringsmuligheder samt hvordan de voksne byder sig til i relationen til børnene. I børnehaven og hos de ældste vuggestuebørn er der brug et fælles fokus på indretning og genopfriskning af det fysiske lege- og læringsmiljø samt på oprydning og udsmidning, således at det er tydeligt for børn og voksne, hvad man kan lege eller tage initiativ til det pågældende sted.  Ligesom deltagelse i børns leg kunne være et tema for drøftelse i forbindelse med læreplansarbejdet samt i evalueringen.  **Socio-emotionel udvikling**  KIDS viser en forskel i, hvordan de voksne understøtter det enkelte barn. Tilsynsførende konsulent hæfter sig ved forskellen mellem pædagoger og medhjælpere/vikarer. Pædagogerne fremstår langt stærkere i deres oversættelse og understøttelse af børnene i relation til for eksempel stilladsering og mentalisering men også i forhold til at være sammen med barnet om det fælles tredje samt ansigt-til-ansigt kontakt.  **Demokrati og deltagelse**  Generelt har børnene indflydelse på deres hverdagsliv i Uglebo, hvilket betyder, at børnene frit vælger, hvem de vil lege med, og hvad de leger. Børnene går til og fra lege og aktiviteter efter lyst og interesse, og personalet opleves overvejende at tage relevante initiativer til leg og aktivitet.  Der ses kun få eksempler på, at barnets perspektiv ikke anerkendes men ligeledes også kun få eksempler på, at de voksne lader sig inspirere af børnenes bidrag og udspil, så disse får betydning for fællesskabet.  **Delkonklusion:**  Observationerne foretaget på det uanmeldte tilsyn viser en score i KIDS, der for **Leg og aktivitet** samt **Demokrati og deltagelse** ligger i **God kvalitet** og for **Socio-emotionel udvikling** ligger i **Tilstrækkelig kvalitet** |
| **Pædagogandel**  Pædagogandelen skal være på 72,5% (dog højere i dagtilbud med specialgrupper, hvilket Uglebo hører under).  I øjeblikket er Uglebos pædagogandel 77%, hvilket stemmer overens med det, der er politisk besluttet. |
| **Sygefravær**  Dataindsamling: *Data fra kommunens HR-statistik (Fravær – Nøgletal og måltal.) Opgørelse fra 1. juli 2022 – 30. juni 2023*  I perioden har Børnehuset Uglebo et gennemsnitligt sygefravær på 16,9 dage pr. år. pr. fuldtidsmedarbejder. Institutionen har et måltal på max 18,5 dage pr. medarbejder pr. år, og sygefraværet ligger dermed lidt over måltallet. Servicetabet er 1,1 hvilket betyder, at der i gennemsnit er 1,1 medarbejdere sygmeldt om dagen i perioden.  Delkonklusion: Sygefraværet i Børnehuset Uglebo ligger over det forventelige niveau (måltallet). Jf. kommunens sygefraværspolitik, er der fortsat behov for et ledelsesmæssigt fokus på at nedbringe sygefraværet i huset.  Efteråret 2022 har af forskellige årsager været præget af flere langtidssygemeldinger. Nogle af disse medarbejderne er ikke ansat i Uglebo mere.  En af de langtidssygemeldte er stadig i en fastholdelses- og optrapningsplan – en medarbejder, som er faglig dygtig, og som Uglebo gerne vil beholde.  Fra lederens side er der en opmærksomhed på at understøtte det gode arbejdsmiljø samt nedbringe sygefraværet. |
| **Personaleomsætning:**  Dataindsamling: *Data fra kommunens HR-statistik (Personaleomsætning) Opgørelse fra 1. juli 2022 – 30. juni 2023*  Data viser, at personaleomsætningen for perioden er 45,5%, hvor 9 har fratrådt sin stilling og 13 er nyansatte. Dette er en overordnet dataopgørelse og inkluderer dermed også ansættelse af vikarer, kortidsansættelser mv.  Opgørelsen kan dermed også være præget af en periode med COVID-19 og efterfølgende, hvor der har været behov for at ansætte mere midlertidigt personale, for at imødekomme afstandskrav og dække ind ift. sygdom i personalegruppen.  Delkonklusion: Personaleomsætningen viser en relativ høj udskiftning af personale i perioden. I forlængelse heraf, bør der være opmærksomhed på at skabe kontinuitet for børnene og bl.a. understøtte, at der er fast pædagogisk personale på alle stuer.  Uglebo har de seneste år stået overfor flere lederskifte, hvilket medførte, at flere pædagoger ligeledes rejste. For knapt et år siden blev der ansat et stærkt fagligt samt stabilt ledelsesteam, som har fokus på at skabe kontinuitet i personalegruppen.  Specialgruppen har været præget af et større personaleflow på baggrund af samarbejdsproblematikker af forskellig karakter. Der har været et ledelsesmæssigt fokus dette, hvilket betyder, at stillingerne i specialgruppen er besat af fire fagligt dygtige pædagoger.  Derudover har der været nogle barselsvikariater samt en pædagogstuderende, som stoppede midt i sin uddannelse. |
| **Pædagogisk læreplan**  Hvordan kan ”Handleplan for læringsmiljøet” på baggrund af tilsynet indarbejdes i arbejdet med den pædagogiske læreplan?  Det kontinuerlige arbejde med læreplanen foregår på p-møder og p-lørdage.  Tilsynsførende konsulent anbefaler at allokere god tid til drøftelser og skriveproces, da læreplanen i højere grad skal være et aktivt arbejdsredskab, som personalet kan referere til i deres pædagogiske refleksioner samt i deres daglige arbejde med børnene.  Der kan med fordel arbejdes på at uddrage principper for det pædagogiske indhold med forskellige aktiviteter, således at som medarbejder ved, hvad der altid skal være til stede i samlingen, i legen, i rutinesituationerne osv. |
| **Handleplan**  På det anmeldte tilsynsmøde blev tilsynsførende, lederen og MED-udvalget enige om, at handleplanen for årets tilsyn skal fokuseres omkring:   * Reetablering af inspirerende lege- og læringsmiljøer, hvor børnene tydeligt kan aflæse, hvilke muligheder for leg eller læring, der er. * Visualiseringer som pædagogisk understøttelse. * Børns leg herunder drøftelse af voksenpositioner, så alle børn har et fællesskab at læne sig ind i. |